આજે ‘નોકરી’ ફક્ત ગધેડાંઓ જ કરે છે. માનવી તો કારકિર્દી બનાવે છે. પોતાની બાજુમાં જ બેસતો, તમારે માટે પ્રેમથી એના લંચબોક્સમાં તમારા માનીતાં ખમણ ઢોકળાં લાવતો તમારો સહકાર્યકર, કારકિર્દીની સડક ઉપર તમારો કટ્ટર પ્રતિસ્પર્ધી છે. આ અટપટી સમસ્યાનું સમાધાન શોધવા તમે ડિગ્રી અને ડિપ્લોમા મેળવો છો, દુનિયાના કોઈ પણ ખૂણામાં ટ્રાન્સફર થવા તૈયાર અને તત્પર રહો છો. હીરામાં તડ પાડી, એનું ગુલાબ બનાવી પ્રગતિ કરતા રહો છો. સાચેસાચ આવું કરો છો?